ไฟแนนซ์ทูเดย์
โดย...ช.ชดา
6 ก.ค. 2559

โดย...ช.ชดา
...ผู้ส่งออกหวาดเสียวกับค่าเงินบาทที่แข็งค่าเร็วมากชนิดทิ้งเพื่อนบ้านไม่เห็นฝุ่น แบงก์ชาติเองก็แปลกใจ ซึ่ง วิรไท สันติประภพ ผู้ว่าการแบงก์ชาติ ประกาศชัดมาพักใหญ่ว่านโยบายการเงินตอนนี้จะยึดถือเสถียรภาพค่าเงินเป็นหลัก เพราะเศรษฐกิจเริ่มมีสัญญาณที่ดีขึ้นแล้ว
...ช่วงนี้ผู้นำเข้าและผู้ส่งออกอาจจะเหนื่อยหนัก เพราะกำหนดราคาขายสินค้าลำบาก แบบคาดผิดก็เข้าเนื้อกัน พิศิษฐ์ เสรีวิวัฒนา กรรมการผู้จัดการเอ็กซิมแบงก์ บอกว่าจัดแพ็กเกจช่วยเหลือผู้ส่งออกไว้แล้ว แต่ขอไปรายงาน รมว.คลังและรองนายกฯ สมคิดก่อน เพราะต้องเข้า ครม. ขอให้ผู้ส่งออกอดใจรออีกแป๊บนึง ส่วนจะเป็นมาตรการอะไรน่าตื่นเต้นไหม รอฟังกัน
...นอกจากขายประกันผ่านแบงก์จะขายดิบขายดีจนตัวแทนประกันเหนื่อยแล้ว ตอนนี้ประกันก็แห่กันมาขายออนไลน์กัน ล่าสุด บริษัท กรุงเทพประกันภัย จับมือ Frank.co.th ให้ขายประกันภัยรถยนต์ของบริษัทผ่านออนไลน์เป็นทางเลือกใหม่สำหรับผู้บริโภค พร้อมให้บริการเคลมสินไหมทดแทนด้วยรูปแบบที่ทันสมัยและให้ความสำคัญกับความสะดวกและรวดเร็ว
ว่าแต่เรื่องประกันนี่ลูกค้าไม่สนใจบริการตอนซื้อ แต่สนใจบริการตอนเคลมมากกว่า